A lézerszkennelt alaptérképek használata mérföldkő a tájfutó térképezés történetében! Óriási jelentőségét ma még nem könnyű helyén kezelni!

Az első benyomások zavarosak, ambivalensek lehetnek. Különösen úgy, hogy tudunk skandináv példákról, ahol terepi helyszínelés nélkül is alkalmaznak lézerszkennelt anyagokat tájfutáshoz.

Minek ez a sok szintvonal remegés? – teszik fel a kérdést, akik a felesleges részletek eszkalációjától, a térképolvasás elnehezülésétől tartanak.

Őket szeretném megnyugtatni. Ez az új technika összehasonlíthatatlanul pontosabb domborzati képet ad a terepről, mint a rendelkezésünkre álló fotogrammetrikus EOTR térképek adhatnak. A légifotók készítésénél a technikai korlátok mellett ott vannak a felhővel takart foltok, a beláthatatlan mély völgyek, árnyékos helyek. Legfőként pedig a kiértékelő szubjektivitása, a feszített norma és az a hátrány, hogy ezek az állami alaptérképek messze nem a tájfutó követelmények kielégítésére készültek.

Tájfutó térképnek mindent kell ábrázolnia, amennyi a versenyző tájékozódását segítheti, vagyis ami futás közben észre vehető. Többet természetesen nem. A helyesbítőnek most már az lesz a dolga, hogy a felesleges részleteket leszedje, az 1 méteres szintvonalak alapján meghatározza, hogy fussanak az 5 méteres kontúrok. Méricskélések nélkül helyre teheti az objektumokat, csak minősítenie kell azokat.

Ez ma még több időt vesz el, mint a sokszor felhasznált térképek „átvizsgálása”.

1963-ban az első friss légifotó-kiértékelt Honvéd kupa térképen meglepetésre Szarka Ernő győzött. Jó eredményét azzal magyarázta, hogy követni tudta a pusztavacsi bucka terep kusza, vibráló szintvonalait.

Korszerű térképhez új tájékozódási technika kell. Aki haladni akar, annak tanulnia kell. Térképésznek, versenyzőnek egyaránt.

Bozán György